b'\n_START_ARTICLE_\nMiki Muster\n_START_SECTION_\n\xc5\xbdivljenje\n_START_PARAGRAPH_\nMiki Muster se je kot drugi otrok rodil materi, po rodu Mad\xc5\xbearki, in o\xc4\x8detu Slovencu - zdravniku, ki je za\xc4\x8del prakso v Kri\xc5\xbeevcih na Gori\xc4\x8dkem, kjer se je prvi rodil Mikijev starej\xc5\xa1i brat. Dru\xc5\xbeina se je preselila v Mursko Soboto, kjer se je rodil Miki ter se, ko je bil star dve leti, preselila v Krmelj na Dolenjskem, kjer je bil o\xc4\x8de zdravnik v rudniku rjavega premoga. Tam se mu je rodil mlaj\xc5\xa1i brat. _NEWLINE_Pri Mikijevih osmih letih so se ponovno preselili v Ljubljano. V Ljubljani je odra\xc5\xa1\xc4\x8dal in se \xc5\xa1olal, razen, ko je med drugo svetovno vojno v Murski Soboti obiskoval gimnazijo, kjer je bila mama zaposlena na mad\xc5\xbearskem okupacijskem obmo\xc4\x8dju. V gimnaziji si je \xc5\xbeelel, da bi po vojni lahko od\xc5\xa1el v Ameriko k Disneyju, kar pa je bilo po vojni nemogo\xc4\x8de zaradi \xc5\xbeelezne zavese med Zahodom in Jugoslavijo. Svoj prvi strip je za\xc4\x8del risati, ko je bila Jugoslavija \xc5\xa1e v obdobju stalinizma, pred Informbirojem, in ameri\xc5\xa1kim Disneyjevim likom podobni liki niso bili dovoljeni. _NEWLINE_Prvi Mustrov risani film je bil v Jugoslaviji objavljen \xc5\xa1ele, ko je bil star \xc5\xa1tirideset let, pred tem je delal brez mo\xc5\xbenosti objave svojega dela, tudi reklamne risanke je lahko objavljal le anonimno. Svoje sanje je delno uresni\xc4\x8dil \xc5\xa1ele v 70. letih, ko je bil star \xc5\xbee skoraj petdeset let, z odhodom v Nem\xc4\x8dijo. V Nem\xc4\x8dijo je od\xc5\xa1el leta 1973, zaradi v za\xc4\x8detku sedemdesetih let uvedenega progresivnega davka na dohodek. Delal je v studiu Bavaria Film. Po osamosvojitvi je zaradi ob\xc4\x8dutka prikraj\xc5\xa1anosti v socializmu postal simpatizer stranke SDS in bil nekaj \xc4\x8dasa karikaturist pri Magu._NEWLINE_Po vrnitvi iz Nem\xc4\x8dije se je precej ukvarjal s plavanjem v katerem je bil v kategoriji masters, od 75 do 85 let veteranski prvak - stopni\xc4\x8dke je dosegel na svetovnem prvenstvu 2000 v M\xc3\xbcnchnu, kjer je zmagal na maratonski razdalji in dobil \xc5\xa1e tri bronaste medalje, na evropskem prvenstvu 2003 v Franciji je dobil zlato in srebrno medaljo._NEWLINE_V za\xc4\x8detku 3. tiso\xc4\x8dletja je risanje povsem opustil in ve\xc4\x8dino svojih sil usmerjal v oskrbo bolne \xc5\xbeene. Po njeni smrti 2012 se je umaknil v osamo in se kmalu ponovno posvetil plavanju kot ambasador projekta Spet na konju Simbioze giba, a je plavanje zaradi strahu pred oku\xc5\xbebami kmalu opustil. Zadnji dve leti je \xc5\xbeivel umaknjeno od javnosti v Centru starej\xc5\xa1ih Notranje Gorice._NEWLINE_Umrl je maja 2018.'